৩.৭। এখানে বিদ্বেষের কথা মুখে প্রকাশিত হওয়াকে অন্তরে বিদ্বেষের অস্তিত্বের বিদ্যমানতার প্রমাণ হিসেবে গ্রহণ করা হয়েছে। যে বা যারা এরূপ করে তাদের মধ্য থেকে বা এরূপ কাজ যারা করে তারা যাদের অংশ তাদের মধ্য থেকে কাউকে ‘বিতান’ হিসেবে বা অন্তরঙ্গ বন্ধু হিসেবে না নিতে বলা হয়েছে। এটি কোন জাতি বা সম্প্রদায়ের অবধারিত বৈশিষ্ট্য হিসেবে বলা হয়নি, বা ভবিষ্যৎ বাণী হিসেবে বলা হয়নি। তখনকার মুসলিমদের মধ্যে এমন অনেক ব্যক্তি ছিল যারা বিশ্বাসী হওয়ার দাবী করা সত্ত্বেও নবীর প্রতি বিদ্বেষের লক্ষণ বাচন ও আচরণের মাধ্যমে প্রকাশ করে ফেলেছিল। তাদের বেলায় ও তারা যাদের সাথে নৈকট্য বজায় রাখে তাদের জন্য এই আদেশ প্রযোজ্য হয়। ‘তোমাদের মধ্য থেকে’ কথাটির যুক্তিসঙ্গত তাৎপর্য হচ্ছে ‘তোমাদের অনুরূপ’—অর্থাৎ যারা বিশ্বস্ত, বিশ্বাসভঙ্গকারী নয়, কপট হওয়ার লক্ষণযুক্ত নয়, বিদ্বেষপরায়ণ নয়, ইত্যাদি।